《望衡图为熊两溟题》
清代·蒋祥墀

先生饱读书五车，磊落胸藏天地庐。诗笔纵横一万里，山川览胜神蘧蘧。

讲学武昌十五秋，闲来携酒登南楼。二别中峰尽在目，直欲濯足江汉流。

凭栏不尽登临乐，还向楼头抱衡岳。洞庭波涛思渺然，十二青螺自卓荦。

惜不得平叔紫金丹，遥躔朱鸟控黄鹤。又不得长房缩地方，移取湘帆九面置之几砚角。

何物丹青工描摹，为君写作望衡图。足踏芒鞋首戴笠，一童抱琴来于于。

扪星未观意气壮，开云已觉精诚孚。指点层峦插天出，雁声几阵飞过无。

岣嵝禹碑扫藓读，石青字赤多模糊。朅来归订游山草，眼界何止空蓬壶。

愧我卅年老京洛，僦居久被尘网络。一览此图神欲飞，愿与同订寻山约。

作者简介：蒋祥墀，字丹林，天门人。乾隆庚戌进士，改庶吉士，授编修，历官左都御史。